Brude-egget
Store norske leksikon,Teknologi og industri,Transport,Sjøfart og skipsindustri,Skipstekniske og nautiske begrep
Brude-egget var en norsk livbåt konstruert av skipskaptein Ole Brude. Prototypen «Uræd» var av galvaniserte stålplater, 5,5 meter lang og 2,4 meter bred, overdekket og egglignende, med et lite tårn akter foruten kjøl og seilrigg. Med sin konstruksjon ønsket Brude å vise at overbygde livbåter var løsningen for å redde liv på havet.
Den 7. august 1904 seilte Ole Brude og hans mannskap på tre ut fra Ålesund med Uræd med mål om å krysse Nord-Atlanteren og nå New York og få stille ut båten under verdensutstillingen i St. Louis. Etter en svært dramatisk seilas med flere orkaner, uhell og sykdom nådde Uræd først land på New Foundland 15. november. Brude ønsket å fortsette til Boston, men ferden endte med at den overbygde livbåten ble kastet på land i uvær ved Glouchester.Ole Brude og hans mannskap beviste at slike livbåter kunne ha noe for seg, men han var på mange måter forut for sin tid. Lignende overbygde livbåter ble ikke vanlige før rundt 1970. Det ble bygd 22 båter av Brude sin konstruksjon, men kun en er bevart og utstilt ved Aalesunds Museum.Selskapet Tindefilm har produsert en dokumentarfilm om Ole Brude og ferden over Nord-Atlanteren til USA. Denne ble vist for første gang på NRK TV i april 2022. Ole Brude spilles her av Vebjørn Enger mens Kristoffer Hivju spiller kapteinen Iver Thoresen. Les mer i Store norske leksikon skipsfart båt livbåt